በኽምጠኛ ቋንቋ የሚሰጡ የትምህርት ዓይነቶች የመጻሕፍት እጥረት መፈጠሩን የዋግ ኽምራ ብሔረሰብ አስተዳደር አስታወቀ፡፡
የክልሉ ትምህርት ቢሮ ጥረቱን ለመፍታት መጻሕፍት እየታተሙ እንደሆነና በሦስት ወራት እንደሚሠራጩ ተናግሯል፡፡ባሕር ዳር፡ መስከረም 19/213ዓ.ም (አብመድ) በክልሉ በሁሉም የትምህርት ዓይነቶች የመጻሕፍት እጥረት ያላባቸው ትምህርቶች ሕትመት ላይ መሆናቸውን የአማራ ክልል ትምህርት ቢሮ አስታውቋል፡፡የኽምጠኛ ቋንቋ በዋግ ኽምራ ብሔረሰብ አስተዳደር ከአንደኛ እስከ ስምንተኛ ክፍል እንደየትምህርት ቤቱ እንደአንድ የትምህርት ዓይነት እና ለሁሉም የትምህርት ዓይነቶች እንደመማሪያ የሚያገለግል ነው፡፡የዋግ ኽምራ ብሔረሰብ አስተዳደር ትምህርት መምሪያ የኽምጠኛ ቋንቋ ልማት ቡድን መሪ አቶ አብጨ በየነ ከ2011 ዓ.ም ጀምሮ ከ28 ሺህ በላይ በኽምጠኛ ቋንቋ የሚሰጡ የሳይንስ፣ የሒሳብ ፣ የኅብረተሰብ፣ የሥነ-ዜጋ እና ኽምጠኛ ቋንቋ የመማሪያ መጽሕፍት እጥረት መኖሩን ለክልል ትምህርት ቢሮ ማስታወቃቸውን ገልጸዋል፡፡‘‘በየዓመቱ ክልሉ ‘በበጀት እጥረት ምክንያት በኽምጠኛ ቋንቋ የሚሰጡ የመማሪያ መጻሕፍት እጥረት አለ’ በማለቱ ሕትመት ሳይከናወንላቸው ይቀራል’’ ያሉት አቶ አብጨ በትምህርት ጥራት ላይ አሉታዊ ተጽዕኖ ከሚፈጥሩ ምክንያቶች መካከል አንዱ መሆኑንም ተናግረዋል፡፡ከ2011 ጀምሮ ተማሪዎች ሙዚቃና የሥነ ውበት ትምህርቶችን በአዲሱ ሥርዓተ ትምህርት መጽሐፍ ባለመታተሙ እየተማሩ አለመሆናቸውንም ገልጸዋል፡፡